Ψήφισμα του Ευρωπαϊκού Κοινοβουλίου

της 10ης Μαΐου 2011

που περιέχει τις παρατηρήσεις που αποτελούν αναπόσπαστο τμήμα της απόφασής του σχετικά με την απαλλαγή όσον αφορά την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 2009, τμήμα IX — Ευρωπαίος Επόπτης Προστασίας Δεδομένων

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

έχοντας υπόψη τον γενικό προϋπολογισμό της Ευρωπαϊκής Ένωσης για το οικονομικό έτος 2009 [1],

έχοντας υπόψη τους οριστικούς ετήσιους λογαριασμούς της Ευρωπαϊκής Ένωσης για το 2009 [SEC(2010) 963 — C7-0219/2010] [2],

έχοντας υπόψη την ετήσια έκθεση του Ευρωπαίου Επόπτη Προστασίας Δεδομένων προς την αρμόδια για την απαλλαγή αρχή σχετικά με τους εσωτερικούς λογιστικούς ελέγχους που πραγματοποιήθηκαν το 2009,

έχοντας υπόψη την ετήσια έκθεση του Ελεγκτικού Συνεδρίου σχετικά με την εκτέλεση του προϋπολογισμού για το οικονομικό έτος 2009, συνοδευόμενη από τις απαντήσεις των θεσμικών οργάνων [3],

έχοντας υπόψη τη δήλωση αξιοπιστίας η οποία βεβαιώνει την ακρίβεια των λογαριασμών και τη νομιμότητα και κανονικότητα των σχετικών πράξεων, που παρέχεται από το Ελεγκτικό Συνέδριο σύμφωνα με το άρθρο 287 της συνθήκης για τη λειτουργία της Ευρωπαϊκής Ένωσης [4],

έχοντας υπόψη το άρθρο 272 παράγραφος 10, τα άρθρα 274, 275 και 276 της συνθήκης ΕΚ, το άρθρο 314 παράγραφος 10, καθώς και τα άρθρα 317, 318 και 319 της συνθήκης για τη λειτουργία της Ευρωπαϊκής Ένωσης,

έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων [5], και ιδίως τα άρθρα 50, 86, 145, 146 και 147,

έχοντας υπόψη το άρθρο 77 και το παράρτημα VI του Κανονισμού του,

έχοντας υπόψη την έκθεση της Επιτροπής Ελέγχου του Προϋπολογισμού (A7-0117/2011),

1. σημειώνει ότι το 2009 ο Ευρωπαίος Επόπτης Προστασίας Δεδομένων (ΕΕΠΔ) είχε στη διάθεσή του πιστώσεις αναλήψεως υποχρεώσεων συνολικού ύψους 7000000 ευρώ (2008: 5300000 ευρώ) [6], με ποσοστό χρησιμοποίησης 81,44 %, δηλαδή κάτω από τον μέσο όρο των υπολοίπων θεσμικών οργάνων (97,69 %)·

2. σημειώνει ότι, κατά τη διάρκεια της προετοιμασίας της ετήσιας έκθεσης για το οικονομικό έτος 2009, το Ελεγκτικό Συνέδριο διενήργησε εις βάθος αξιολόγηση των συστημάτων εποπτείας και ελέγχου του Δικαστηρίου, του Ευρωπαίου Διαμεσολαβητή και του Ευρωπαίου Επόπτη Προστασίας Δεδομένων, η οποία περιελάμβανε την εξέταση επιπρόσθετου δείγματος πράξεων πληρωμών που αφορούν ανθρώπινους πόρους και λοιπές διοικητικές δαπάνες·

3. σημειώνει ότι το Ελεγκτικό Συνέδριο διαπίστωσε ότι, σε τέσσερις από τις δέκα περιπτώσεις, τα στοιχεία που είχαν στη διάθεσή τους οι υπηρεσίες του ΕΕΠΔ δεν ήταν επαρκώς ενημερωμένα, προκειμένου να διασφαλίζεται ότι τα επιδόματα που προβλέπονται από τον κανονισμό υπηρεσιακής κατάστασης των υπαλλήλων της Ευρωπαϊκής Ένωσης [7] καταβλήθηκαν στους υπαλλήλους σύμφωνα με τις σχετικές κοινοτικές διατάξεις και την εθνική νομοθεσία· το Ελεγκτικό Συνέδριο εκτιμά ότι η κατάσταση αυτή δημιουργεί τον κίνδυνο να πραγματοποιούνται εσφαλμένες πληρωμές ή να καταβάλλονται ποσά αχρεωστήτως·

4. συντάσσεται με την πρόταση του Ελεγκτικού Συνεδρίου, σύμφωνα με την οποία οι υπάλληλοι των υπηρεσιών του ΕΕΠΔ οφείλουν να παρέχουν σε ενδεδειγμένα χρονικά διαστήματα έγγραφα που να αποδεικνύουν την προσωπική τους κατάσταση, και ο ΕΕΠΔ πρέπει να βελτιώσει το σύστημά του για την έγκαιρη παρακολούθηση και τον έλεγχο αυτών των εγγράφων·

5. σημειώνει την απάντηση του ΕΕΠΔ σύμφωνα με την οποία, λόγω του μικρού μεγέθους του οργάνου, ο ΕΕΠΔ επικουρείται από το PMO (Γραφείο Διαχείρισης και Εκκαθάρισης των Ατομικών Δικαιωμάτων) στον χειρισμό των αρχείων κοινωνικών επιδομάτων, οι πληροφορίες που σχετίζονται με οικογενειακά επιδόματα και επιδόματα συντηρούμενων τέκνων επικαιροποιούνται από το PMO μία φορά ετησίως βάσει ειδικών εντύπων που απευθύνονται στο οικείο προσωπικό μέσω του ΕΕΠΔ και τα κοινωνικά επιδόματα επικαιροποιούνται βάσει των πληροφοριών που συλλέγονται μέσω των εντύπων αυτών· επιδοκιμάζει την πρόθεση του ΕΕΠΔ να βελτιώσει την παρακολούθηση των πληροφοριών που σχετίζονται με τα κοινωνικά επιδόματα, λαμβάνοντας υπόψη τη σύσταση που διατύπωσε το Ελεγκτικό Συνέδριο, και καλεί τον ΕΕΠΔ να αναφέρει στην ετήσια έκθεση δραστηριοτήτων του τα μέτρα που έχουν ληφθεί·

6. σημειώνει τη διαπίστωση του Ελεγκτικού Συνεδρίου ότι ο ΕΕΠΔ δεν έχει καθιερώσει σύστημα εκ των υστέρων επαλήθευσης για τις περιπτώσεις που ενδείκνυται, όπως απαιτείται από τον δημοσιονομικό κανονισμό, καθώς και ότι τα πρότυπα εσωτερικού ελέγχου που ενέκρινε ο ΕΕΠΔ δεν προβλέπουν τη δέουσα καταχώριση σε κεντρικό μητρώο των εξαιρέσεων από τις συνήθεις οικονομικές διαδικασίες·

7. σημειώνει την απάντηση του ΕΕΠΔ ότι όλες οι συναλλαγές που διενεργούνται από τον ΕΕΠΔ, συμπεριλαμβανομένης της απόδοσης άμεσων πληρωμών που έχουν διεκπεραιωθεί από άλλα όργανα για λογαριασμό του ΕΕΠΔ, υπόκεινται ήδη σε εκτεταμένο προληπτικό έλεγχο· επιδοκιμάζει την πρόθεση του ΕΕΠΔ να εξετάσει τον τρόπο με τον οποίο μπορεί να εφαρμόσει διαδικασία κατασταλτικής επαλήθευσης από το έτος 2011 και εξής, λαμβάνοντας υπόψη τη σύσταση που διατύπωσε το Συνέδριο, και καλεί τον ΕΕΠΔ να αναφέρει στην ετήσια έκθεση δραστηριοτήτων του τα μέτρα που έχουν ληφθεί·

8. αποδέχεται και κατανοεί τη θέση του ΕΕΠΔ σχετικά με το μικρό μέγεθος του οργάνου και την ιδιαιτερότητα του κοινού χειρισμού αρχείων δυνάμει των διαφόρων συμφωνιών συνεργασίας και συμφωνιών επιπέδου υπηρεσίας· ζητεί, ωστόσο, από τον ΕΕΠΔ να διευκρινίσει ποια περαιτέρω διοργανική βοήθεια θα χρειαστεί για να μπορέσει να υλοποιήσει τη σύσταση του Ελεγκτικού Συνεδρίου, και να αναφέρει πότε θα μπορέσει να ολοκληρωθεί αυτό το έργο· επικροτεί την απόφαση του ΕΕΠΔ να προβεί σε εφαρμογή της παρατήρησης του Ελεγκτικού Συνεδρίου σχετικά με τα πρότυπα εσωτερικού ελέγχου καταρτίζοντας έναν κεντρικό κατάλογο καταγεγραμμένων εξαιρέσεων, και καλεί τον ΕΕΠΔ να αναφέρει στην ετήσια έκθεση δραστηριοτήτων του την πρόοδο που έχει επιτευχθεί·

9. σημειώνει ότι το Ελεγκτικό Συνέδριο επεσήμανε στην ετήσια έκθεσή του ότι από τον έλεγχο δεν προέκυψε καμία σημαντική παρατήρηση όσον αφορά τον ΕΕΠΔ·

10. σημειώνει ότι ο ΕΕΠΔ, λόγω του περιορισμένου μεγέθους του οργάνου, συνεργάζεται στον διοικητικό τομέα με μια σειρά άλλων θεσμικών οργάνων, και ιδιαίτερα με υπηρεσίες της Επιτροπής (ADMIN, BUDG, EAC, IAS), την Υπηρεσία Εκδόσεων, υπηρεσίες του Κοινοβουλίου (κτίρια και υποδομές, ασφάλεια, πληροφορική, τυπογραφείο, επικοινωνίες κ.λπ.), καθώς και με τη μεταφραστική υπηρεσία του Συμβουλίου· συγχαίρει τον ΕΕΠΔ για την επιτυχή εδραίωση της διοικητικής συνεργασίας·

11. υπενθυμίζει ότι, βάσει της συμφωνίας διοικητικής συνεργασίας μεταξύ των γενικών γραμματέων της Επιτροπής, του Κοινοβουλίου και του Συμβουλίου, η οποία υπεγράφη από κοινού με τον ΕΕΠΔ στις 7 Δεκεμβρίου 2006 για περαιτέρω περίοδο τριών ετών με έναρξη ισχύος από της 16ης Ιανουαρίου 2007, υπεύθυνο για τον διοικητικό χειρισμό όλων των αποστολών του ΕΕΠΔ είναι το Γραφείο Διαχείρισης και Εκκαθάρισης των Ατομικών Δικαιωμάτων της Επιτροπής, καθώς και ότι η αξιολόγηση (η οποία διενεργήθηκε από τον εσωτερικό ελεγκτή της Επιτροπής, που ενεργεί ως υπηρεσία εσωτερικού ελέγχου του ΕΕΠΔ βάσει της συμφωνίας διοικητικής συνεργασίας) απέδειξε ότι η λειτουργικότητα και η αποδοτικότητα του συστήματος εσωτερικού ελέγχου είναι επαρκείς και ότι το σύστημα προσφέρει εύλογες εγγυήσεις για την επίτευξη των στόχων του ΕΕΠΔ·

12. επικροτεί την ετήσια δημοσίευση δηλώσεων οικονομικών συμφερόντων των αιρετών μελών του οργάνου (ΕΕΠΔ και Αναπληρωτού Επόπτη), που περιέχουν σημαντικές πληροφορίες σχετικά με τις επ’ αμοιβή θέσεις ή δραστηριότητες και τις δηλωτέες επαγγελματικές δραστηριότητες·

13. ζητεί από τον ΕΕΠΔ να συμπεριλάβει στην επόμενη έκθεση δραστηριοτήτων του (οικονομικό έτος 2010) ένα κεφάλαιο το οποίο θα περιγράφει λεπτομερώς τη συνέχεια που δόθηκε κατά τη διάρκεια του έτους σε προηγούμενες αποφάσεις του Κοινοβουλίου περί απαλλαγής.

[1] ΕΕ L 69 της 13.3.2009.

[2] ΕΕ C 308 της 12.11.2010, σ. 1.

[3] ΕΕ C 303 της 9.11.2010, σ. 1.

[4] ΕΕ C 308 της 12.11.2010, σ. 129.

[5] ΕΕ L 248 της 16.9.2002, σ. 1.

[6] 2006: 4100000 ευρώ.

[7] ΕΕ L 56 της 4.3.1968, σ. 1.

--------------------------------------------------